Χανιά, Σεπτέμβριος 2015

Αγαπητοί συνάδελφοι,

λυπάμαι πολύ που λόγοι πέρα από τη θέλησή μου δεν μου επέτρεψαν να συναντηθώ άμεσα και προσωπικά μαζί σας όπως είχα προγραμματίσει από 7-10 Σεπτεμβρίου. Σας γράφω λοιπόν για να σας ευχηθώ σε καθένα και καθεμία ξεχωριστά να έχετε μια καλή και όσο γίνεται πιο ανέφελη σχολική χρονιά.

Με την ευκαιρία θα ήθελα να καταθέσω στο διάλογο μας κάποιες σκέψεις μου. Μια πρώτη και με στόχο τη διασφάλισή σας από κάθε κακοτοπιά, είναι να σας προτείνω να  δώσετε ιδιαίτερη σημασία στις δύο τελευταίες εγκυκλίους του Υπουργείου μας με θέμα "Λειτουργία του ολοήμερου νηπιαγωγείου για το σχολικό έτος 2015-2016" και "Λειτουργία σχολικών μονάδων ΠΕ για το σχολικό έτος 2015-2016" Και οι δύο βρίσκονται [εδώ](http://prosholikiagogichanion.weebly.com/omicronrhogamma940nuomegasigmaeta-kappaalphaiota-deltaiotaomicron943kappaetasigmaeta-sigmachiomicronlambdaiotakappa974nu-muomicronnu940deltaomeganu.html). Σε περίπτωση που η βοήθειά μου σας είναι απαραίτητη για την εφαρμογή τους, είμαι πάντα διαθέσιμη είτε δια ζώσης είτε από απόσταση.

Τώρα, σε ό,τι αφορά παιδαγωγικά και διδακτικά ζητήματα, δε θα κουραστώ να αναφέρω ότι είναι καλό ιδιαίτερα τώρα να δώσετε χρόνο στο να γνωρίσετε καλά τα παιδιά και τις οικογένειές τους και να θέσετε και να πειραματιστείτε με τους κανόνες λειτουργίας και τις καθημερινές διαδικασίες στο νηπιαγωγείο σας χωρίς το άγχος της ύλης και των θεμάτων. Έτσι κι αλλιώς, ύλη και μάλιστα σπουδαία στο πλαίσιο του ισχύοντος και του συμπληρωματικού προγράμματος σπουδών είναι και **η προσωπική και κοινωνική ανάπτυξη των παιδιώ**ν. Στην ίδια λογική σας καλώ να πειραματιστούμε δειλά-δειλά σε ζητήματα παρατήρησης και καταγραφής της μάθησης των παιδιών. Πολλές φορές καταλαβαίνω ότι αυτό είναι μια μεγάλη σας ανάγκη, όταν καλείστε, ακόμα και κατ’ εφαρμογή του ΠΔ 200/1998, να ενημερώσετε τους γονείς ανά τακτά διαστήματα για αυτά που έχουν κατακτήσει τα παιδιά τους.

Τέλος, θα ήθελα να σας αναφέρω ότι κατά τον ομαδικό αναστοχασμό που υλοποιήσαμε με το τέλος του προηγούμενου σχολικού έτους τα βασικά συμπεράσματα που βγήκαν μέσα από τις σχετικές δηλώσεις σας είναι ότι μεγάλος αριθμός από σας θα ήθελε τη νέα σχολική χρονιά (2015-2016) να εστιάσει  σε λιγότερα από πέρυσι προγράμματα, στη  προσοχή και καλύτερη προετοιμασία επισκέψεων εντός και εκτός του νηπιαγωγείου, σε πιο οριοθετημένες σχέσεις με γονείς και συναδέλφους, καθώς και στην κοινωνικοσυναισθηματική ανάπτυξη των παιδιών.

Στη διάθεσή σας για κάθε σκέψη και απορία σχετικά με τα προαναφερόμενα.

Με αγάπη και εκτίμηση, Πόπη Κασσωτάκη-Ψαρουδάκη Σχολική Σύμβουλος ΠΑ Χανίων